amanoisuno/poet huggingface dataset:
奉和聖制九月十八日賜百寮追賞因書所懷 權德輿
錫宴朝野洽，追歡堯舜情。秋堂絲管動，水榭煙霞生。黃花媚新霽，碧樹含餘清。同和六律應，交泰萬宇平。春藻下中天，湛恩闡文明。小臣諒何以，亦此摽華纓。
奉和聖制九日言懷賜中書門下及百寮 權德輿
令節在豐歲，皇情喜乂安。絲竹調六律，簪裾列千官。煙霜暮景清，水木秋光寒。筵開曲池上，望盡終南端。天文麗慶霄，墨妙驚飛鸞。願言黃花酒，永奉今日歡。
奉和聖制重陽日中外同歡以詩言志因示百僚 權德輿
玉醴宴嘉節，拜恩歡有餘。煌煌菊花秀，馥馥萸房舒。白露秋稼熟，清風天籟虛。和聲度簫韶，瑞氣深儲胥。百辟皆醉止，萬方今宴如。宸衷在化成，藻思煥瓊琚。微臣徒竊抃，豈足歌唐虞。
奉和聖制中春麟德殿會百寮觀新樂 權德輿
仲春藹芳景，內庭宴群臣。森森列幹戚，濟濟趨鉤陳。大樂本天地，中和序人倫。正聲邁咸濩，易象含羲文。玉俎映朝服，金鈿明舞茵。韶光雪初霽，聖藻風自熏。時泰恩澤溥，功成行綴新。賡歌仰昭回，竊比華封人。
奉和聖制中和節賜百官宴集因示所懷 權德輿
萬方慶嘉節，宴喜皇澤均。曉開蓂葉初，景麗星鳥春。藻思貞百度，著明並三辰。物情舒在陽，時令弘至仁。衢酒和樂被，熏弦聲曲新。賡歌武弁側，永荷玄化醇。
奉和聖制重陽日即事六韻 權德輿
嘉節在陽數，至歡朝野同。恩隨千鐘洽，慶屬五稼豐。時菊洗露華，秋池涵霽空。金絲響仙樂，劍舄羅宗公。天道光下濟，睿詞敷大中。多慚擊壤曲，何以答堯聰。
奉和聖制豐年多慶九日示懷 權德輿
寒露應秋杪，清光澄曙空。澤均行葦厚，年慶華黍豐。聲明暢八表，宴喜陶九功。文麗日月合，樂和天地同。聖言在推誠，臣職惟匪躬。瑣細何以報，翾飛淳化中。
贈文敬太子廟時享退文舞迎武舞樂章 權德輿
幹旄羽鑰相虧蔽，一進一退殊行綴。昔獻三雍盛禮容，今陳六佾崇儀制。
讀穀梁傳二首 權德輿
荀寅士吉射，誠乃蔽聰明。奈何趙志父，專舉晉陽兵。下令漢七國，借此以為名。吾嘉徙薪智，禍亂何由生。憶昔溴梁會，豈伊無諸侯。群臣自盟歃，君政如贅旒。有力則宗楚，何人複尊周。空文徒爾貶，見此眥血流。
劉紹相訪夜話，因書即事 權德輿
故人愴久別，茲夕款郊扉。山僮漉野醞，稚子褰書帷。清露泫珠瑩，金波流玉徽。忘言我造適，瞪視君無違。但令靜勝躁，自使臒者肥。不待蘧生年，從此知昔非。
臥病喜惠上人、李煉師、茅處士見訪，因以贈 權德輿
沈屙結繁慮，臥見書窗曙。方外三賢人，惠然來相親。整巾起曳策，喜非車馬客。支郎有佳文，新句淩碧雲。霓裳何飄飄，浩志淩紫氛。複有沈冥士，遠系三茅君。各言麋鹿性，不與簪組群。清言出象系，曠跡逃玄纁。心源暫澄寂，世故方糾紛。終當逐師輩，岩桂香氳芬。
多病戲書，因示長孺 權德輿
行年未四十，已覺百病生。眼眩飛蠅影，耳厭遠蟬聲。甘辛敗六藏，冰炭交七情。唯思曲肱枕，搔首擲華纓。
古興 權德輿
月中有桂樹，無翼難上天。海底有龍珠，下隔萬丈淵。人生大限雖百歲，就中三十稱一世。晦明烏兔相推遷，一氣暫聚常恐散，黃河清兮白石爛。
感寓 權德輿
殘雨倦欹枕，病中時序分。秋蟲與秋葉，一夜隔窗聞。虛室對搖落，晤言無與群。冥心試觀化，世故如絲棼。但看鳶戾天，豈見山出雲。下裏徒擊節，朱弦秘南熏。梧桐秀朝陽，上有威鳳文。終待九成奏，來儀瑞吾君。
跌傷伏枕，有勸醲酒者暫忘所苦，因有一絕 權德輿
一杯宜病士，四體委胡床。暫得遺形處，陶然在醉鄉。
病中苦熱 權德輿
三伏鼓洪爐，支離一病夫。倦眠身似火，渴歠汗如珠。悸乏心難定，沉煩氣欲無。何時灑微雨，因與好風俱。
覽鏡見白髮數莖光鮮特異 權德輿
秋來皎潔白須光，試脫朝簪學酒狂。一曲酣歌還自樂，兒孫嬉笑挽衣裳。
南亭曉坐因以示璩 權德輿
隱幾日無事，風交松桂枝。園廬含曉霽，草木發華姿。跡似南山隱，官從小宰移。萬殊同野馬，方寸即靈龜。弱質常多病，流年近始衰。圖書傳授處，家有一男兒。
竹徑偶然作 權德輿
退朝此休沐，閉戶無塵氛。杖策入幽徑，清風隨此君。琴觴恣偃傲，蘭蕙相氛氳。幽賞方自適，林西煙景曛。
拜昭陵過咸陽墅 權德輿
季子乏二頃，揚雄才一廛。伊予此南畝，數已逾前賢。頃歲辱明命，銘勳鏤貞堅。遂茲操書致，內顧增缺然。乃葺場圃事，迨今三四年。適因昭陵拜，得抵咸陽田。田夫競致辭，鄉耋爭來前。村盤既羅列，雞黍皆珍鮮。古稱祿代耕，人以食為天。自慚廩給厚，諒使井稅先。塗塗溝塍霧，漠漠桑柘煙。荒蹊沒古木，精舍臨秋泉。池籠豈所安，樵牧乃所便。終當解纓絡，田裏諧因緣。
早春南亭即事 權德輿
虛齋坐清晝，梅坼柳條鮮。節候開新曆，筋骸減故年。振衣慚艾綬，窺鏡歎華顛。獨有開懷處，孫孩戲目前。
璩授京兆府參軍戲書以示兼呈獨孤郎 權德輿
見爾府中趨，初官足慰吾。老牛還舐犢，凡鳥亦將雛。喜至翻成感，癡來或欲殊。因慚玉潤客，應笑此非夫。
書紳詩 權德輿
和靜有真質，斯人稱最靈。感物惑天性，觸裏紛多名。禍機生隱微，智者鑒未形。敗禮因近習，哲人自居貞。當令念慮端，鄙嫚不能萌。苟非不逾矩，焉得遂性情。謹之在事初，動用各有程。千里起步武，彗雲自纖莖。心源一流放，駭浪奔長鯨。淵木苟端深，枝流則貞清。和理通性術，悠久方昭明。先師留中庸，可以導此生。
侍從游後湖宴坐 權德輿
絕境殊不遠，湖塘直吾廬。煙霞旦夕生，泛覽誠可娛。慈顏俯見喻，輟爾詩與書。清旭理輕舟，嬉遊散煩劬。宿雨蕩殘燠，惠風與之俱。心靈一開曠，機巧眇已疏。中流有荷花，花實相芬敷。田田綠葉映，豔豔紅姿舒。繁香好風結，淨質清露濡。丹霞無容輝，嫭色亦踟躕。穠芳射水木，欹葉遊龜魚。化工若有情，生植皆不如。輕舟任沿溯，畢景乃躊躇。家人亦恬曠，稚齒皆忻愉。素弦激淒清，旨酒盈樽壺。壽觴既頻獻，樂極隨歌呼。圓月初出海，澄輝來滿湖。清光照酒酣，俯傾百慮無。以茲心目暢，敵彼名利途。輕肥何為者，漿藿自有餘。願銷區中累，保此湖上居。無用誠自適，年年玩芙蕖。
晨坐寓興 權德輿
清晨坐虛齋，群動寂未喧。泊然一室內，因見萬化源。得喪心既齊，清淨教益敦。境來每自愜，理勝或不言。亭柯見榮枯，止水知清渾。悠悠世上人，此理法難論。
郊居歲暮因書所懷 權德輿
養拙方去喧，深居絕人事。返耕忘帝力，樂道疏代累。翛然衡茅下，便有江海意。寧知肉食尊，自覺儒衣貴。煙霜當暮節，水石多幽致。三徑日閑安，千峰對深邃。策藜出村渡，岸幘尋古寺。月魄清夜琴，猿聲警朝寐。地偏芝桂長，境勝煙霞異。獨鳥帶晴光，疏篁淨寒翠。窗前風葉下，枕上溪雲至。散發對農書，齋心看道記。清言核名理，開卷窮精義。求譽觀朵頤，危身陷芳餌。紛吾守孤直，世業常恐墜。就學緝韋編，銘心對欹器。元和暢萬物，動植咸使遂。素履期不渝，永懷丘中志。
暮春閒居示同志 權德輿
避喧非傲世，幽興樂郊園。好古每開卷，居貧常閉門。曙鐘來古寺，旭日上西軒。稍與清境會，暫無塵事煩。靜看雲起滅，閑望鳥飛翻。乍問山僧偈，時聽漁父言。體羸諳藥性，事簡見心源。冠帶驚年長，詩書喜道存。小池泉脈湊，危棟燕雛喧。風入松陰靜，花添竹影繁。灌園輸井稅，學稼奉晨昏。此外知何有，怡然向一樽。
田家即事 權德輿
閑臥藜床對落暉，翛然便覺世情非。漠漠稻花資旅食，待學尚平婚嫁畢，渚煙溪月共忘機。
寓興 權德輿
弱冠無所就，百憂鐘一身。世德既顛墜，素懷亦堙淪。風煙隔嵩丘，羸疾滯漳濱。昭代未通籍，豐年猶食貧。敢求庖有魚，但慮甑生塵。俯首愧僮僕，蹇步羞親賓。豈伊當途者，一一由中人。已矣勿複言，吾將問秋旻。
浩歌 權德輿
杖策出蓬蓽，浩歌秋興長。北風吹荷衣，蕭颯景氣涼。通逵抵山郭，裏巷連湖光。孤雲淨遠峰，綠水溢芳塘。魚鳥樂天性，雜英互芬芳。我心獨何為，萬慮縈中腸。履道身未泰，主家謀不臧。心為世教牽，跡寄翰墨場。出處兩未定，羈羸空自傷。沈憂不可裁，佇立河之梁。晚歸茅簷下，左右陳壺觴。獨酌複長謠，放心遊八荒。得喪同一域，是非亦何常。胡為苦此生，矻矻徒自強。乃知杯中物，可使憂患忘。因茲謝時輩，棲息無何鄉。
與道者同守庚申 權德輿
洞真善救世，守夜看仙經。俾我外持內，當茲申配庚。齋心已恬愉，澡身自澄明。沉沉簾幃下，靄靄燈燭清。四支動有息，一室虛白生。收視忘趨舍，叩齒集神靈。伊予嗜欲寡，居常痾恙輕。三屍既伏竄，九藏乃和平。無令耳目勝，則使性命傾。窅然深夜中，若與元氣並。釋宗稱定慧，儒師著誠明。派分示三教，理詣無二名。吉祥能止止，委順則生生。視履苟無咎，天佑期永貞。應物智不勞，虛中理自冥。豈資金丹術，即此駐頹齡。
丙寅歲苦貧戲題 權德輿
清朝起藜床，雪霜對枯籬。家人來告予，今日無晨炊。鹺醯一已整，新炭固難期。厚生彼何人，工拙各異宜。間歲從使檄，親賓苦川馳。雖非悖而入，與出常相隨。吳門與南畝，頗亦持鎡基。有時遇豐年，歲計猶不支。顏淵諒賢人，陋巷能自怡。中憶裴子野，泰然傾薄糜。愧非古人心，戚戚愁朝饑。近古猶不及，太上那可希。奈何時風扇，使我正性衰。巧智競憂勞，輾轉生澆漓。吾觀黃金印，未勝青松枝。粗令有魚菽，豈複求輕肥。顧慚主家拙，甘使群下嗤。如何致一杯，醉後無所知。
獨酌 權德輿
獨酌複獨酌，滿盞流霞色。身外皆虛名，酒中有全德。風清與月朗，對此情何極。
知非 權德輿
名教自可樂，搢紳貴行道。何必學狂歌，深山對豐草。
誡言 權德輿
言之或未行，前哲所不取。方寸雖浩然，因之三緘口。
醉後 權德輿
美祿與賢人，相逢自可親。願將花柳月，盡賞醉鄉春。